b"\n_START_ARTICLE_\nRichard Matheson\n_START_SECTION_\nBiografia\n_START_PARAGRAPH_\nFill d'immigrants noruecs, es va criar a Brooklyn i va estudiar al Brooklyn Technical School. Despr\xc3\xa9s va fer el servei militar com a soldat d'infanteria a la Segona Guerra Mundial. El 1949 es va llicenciar en periodisme per la Universitat de Missouri i el 1951 es va mudar a Calif\xc3\xb2rnia. Es va casar el 1952 i tres dels seus quatre fills (Chris, Richard Christian i Ali Matheson tamb\xc3\xa9 s\xc3\xb3n escriptors i guionistes.\n_START_SECTION_\nObra\n_START_PARAGRAPH_\nMatheson es va iniciar en la literatura publicant els seus contes al diari Brooklyn Eagle. Ja a Calif\xc3\xb2rnia, va comen\xc3\xa7ar a escriure relats de fantasia, terror i ci\xc3\xa8ncia-ficci\xc3\xb3, publicats des del 1950 per la revista Magazine of Fantasy and Science Fiction. El seu primer conte publicat Born of Man and Woman el va fer immediatament fam\xc3\xb3s._NEWLINE_El 1954 va apar\xc3\xa8ixer la seva ja cl\xc3\xa0ssica novel\xc2\xb7la I Am Legend, una original hist\xc3\xb2ria en la qual el m\xc3\xb3n pateix una pand\xc3\xa8mia de vampirisme i un sol home s'hi ha d'enfrontar. El 1957 va adaptar al cine la seva novel\xc2\xb7la The Shrinking Man, de la qual en va resultar una pel\xc2\xb7l\xc3\xadcula de culte._NEWLINE_Tamb\xc3\xa9 va destacar com a guionista de diversos cap\xc3\xadtols de la s\xc3\xa8rie televisiva Twilight Zone i de la pel\xc2\xb7l\xc3\xadcula de Steven Spielberg Duel, basada en un relat seu."